[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 30.5.2007

SEK(2007) 724 endelig

Henstilling med henblik på

RÅDETS UDTALELSE

i overensstemmelse med artikel 9, stk. 3, i Rådets forordning (EF) nr. 1466/97 af 7. juli 1997 om Den Tjekkiske Republiks opdaterede konvergensprogram, 2006-2009

(forelagt af Kommissionen)

BEGRUNDELSE

1. GENEREL BAGGRUND

Stabilitets- og vækstpagten, der trådte i kraft den 1. juli 1998, er baseret på målsætningen om sunde offentlige finanser som et middel til at forbedre betingelserne for prisstabilitet og en stærk og holdbar vækst, der bidrager til jobskabelse. I forbindelse med reformen af pagten i 2005 blev det anerkendt, at pagten er er et nyttigt middel til at cementere finanspolitisk disciplin, men reformens hovedsigte var at gøre pagten mere virkningsfuld, styrke dens økonomiske fundament og sikre de offentlige finansers holdbarhed på lang sigt.

Rådets forordning (EF) nr. 1466/97 om styrkelse af overvågningen af budgetstillinger samt overvågning og samordning af økonomiske politikker[1], som indgår i stabilitets- og vækstpagten, fastsætter, at medlemsstaterne skal forelægge stabilitets- eller konvergensprogrammer og årlige opdateringer heraf for Rådet og Kommissionen (medlemsstater, der allerede har indført den fælles valuta, forelægger (opdaterede) stabilitetsprogrammer, og medlemsstater, der endnu ikke har indført den fælles valuta, forelægger (opdaterede) konvergensprogrammer). Den Tjekkiske Republiks første konvergensprogram blev forelagt i maj 2004. I overensstemmelse med forordningen afgav Rådet en udtalelse herom den 5. juli 2004 på grundlag af en henstilling fra Kommissionen og efter at have hørt Det Økonomiske og Finansielle Udvalg. I overensstemmelse med samme procedure bliver de opdaterede stabilitets- og konvergensprogrammer vurderet af Kommissionen og undersøgt af ovennævnte udvalg, mens Rådet kan undersøge dem.

2. BAGGRUNDEN FOR VURDERINGEN AF DET OPDATEREDE PROGRAM

Kommissionen har undersøgt den seneste opdatering af Den Tjekkiske Republiks konvergensprogram, der blev forelagt den 15. marts 2007, og har vedtaget en henstilling med henblik på Rådets udtalelse herom (se boksen vedrørende hovedpunkterne i vurderingen).

Udgangspunktet for vurderingen af budgetstrategien i det opdaterede konvergensprogram er kort beskrevet i afsnittene om:

1. de økonomiske og budgetmæssige resultater i de seneste ti år

2. landets stilling under den korrigerende del af stabilitets- og vækstpagten (proceduren i forbindelse med uforholdsmæssigt store underskud)

3. den seneste vurdering af landets stilling under den præventive del af stabilitets- og vækstpagten (sammenfatning af Rådets udtalelse om den forrige opdatering af konvergensprogrammet) og

4. Kommissionens vurdering af det nationale reformprogram fra november 2006.

2.1. De seneste økonomiske og budgetmæssige resultater

Den tjekkiske økonomi har haft en stabil vækst i de seneste ti år, efter at den er kommet ud af en nedgangskonjunktur i slutningen af 90'erne. I de sidste to år har økonomien oplevet en rekordstor årlig vækst på 6 % af BNP. Arbejdsmarkedet har oplevet en støt forbedring siden 2004, og arbejdsløsheden er faldet til omkring 7 % i 2006. BNP per capita ligger i øjeblikket på 76,2 % af EU-gennemsnittet. Det harmoniserede forbrugerprisindeks lå lige over 2 % i 2006.

Selv om de udgiftslofter, der er fastsat i den mellemfristede budgetramme, er blevet overskredet, har det årlige budget siden 2004 noteret lavere underskud end tilstræbt, hvilket hovedsagelig skyldes en højere end forventet vækst og fremførslen af uudnyttede budgetbevillinger til en reservefond.

2.2. Proceduren i forbindelse med uforholdsmæssigt store underskud over for Den Tjekkiske Republik

Den 5. juli 2004 vedtog Rådet en beslutning i henhold til artikel 104, stk. 6, hvori det fastslog, at der forelå et uforholdsmæssigt stort underskud i Den Tjekkiske Republik. Samtidig rettede Rådet i overensstemmelse med artikel 104, stk. 7, en henstilling til landet om at bringe situationen med et uforholdsmæssigt stort underskud til ophør senest i 2008. Det blev bl.a. henstillet til Den Tjekkiske Republik, at den skulle bringe det uforholdsmæssigt store underskud til ophør hurtigst muligt ved at træffe foranstaltninger på mellemlang sigt for at nå sit mål om at bringe underskuddet ned under 3 % af BNP på en troværdig og holdbar måde og i overensstemmelse med den kurs for nedbringelsen af underskuddet, der er beskrevet i Rådets udtalelse af 5. juli 2004 om konvergensprogrammet fra maj 2004. Det blev henstillet til Den Tjekkiske Republik, at den beslutsomt skulle træffe de foranstaltninger, der er redegjort for i konvergensprogrammet fra maj 2004, herunder især mindske statens lønudgifter og de individuelle ministeriers forbrug, samt senest den 5. november 2004 tage effektive skridt til at gennemføre de foranstaltninger, der er nødvendige for at nå målet for underskuddet i 2005.

Den 22. december 2004 konkluderede Kommissionen, at den tjekkiske regering til opfølgning af Rådets henstilling inden den 5. november havde taget effektive skridt til at gennemføre de foranstaltninger, der er nødvendige for at nå målet for underskuddet i 2005, og at der ikke var behov for yderligere foranstaltninger i henhold til proceduren i forbindelse med uforholdsmæssigt store underskud.

2.3. Vurderingen i Rådets udtalelse om det forrige program

Den 24. januar 2006 afgav Rådet udtalelse om den forrige opdatering af konvergensprogrammet, der dækkede perioden 2005-2008. Rådet var af den opfattelse, at "programmet følger den tilpasningskurs, som blev fastlagt ved Rådets henstillinger i henhold til artikel 104, stk. 7". Rådet opfordrede Den Tjekkiske Republik til " (i) på baggrund af eventuelle bedre budgetresultater i 2005 samt stærke vækstresultater og –udsigter at styrke sine bestræbelser for at foretage strukturelle budgetjusteringer på grund af den lille margen op til referenceværdien for 2008 (som er fristen for korrektionen af det uforholdsmæssigt store underskud) og for at fremskynde realiseringen af den mellemfristede målsætning; (ii) at forbedre kvaliteten af sin budgetplanlægning, især ved at analysere årsagerne til de omfattende udgiftsfremførsler og styrke de mellemfristede udgiftslofter; (iii) at forbedre de offentlige finansers langfristede holdbarhed, især ved at fremskynde pensionsreformen og gennemføre reformen af sundhedssystemet".

2.4. Kommissionens vurdering af det nationale reformprogram fra november 2006

Rapporten om gennemførelsen af Den Tjekkiske Republiks nationale reformprogram inden for rammerne af den fornyede Lissabon-strategi for vækst og beskæftigelse blev forelagt den 21. november 2006. Den Tjekkiske Republiks nationale reformprogram identificerer følgende udfordringer/prioriterede områder: fortsætte reformen af de offentlige finanser, styrke og øge industriens konkurrenceevne, samtidig med at behovet for holdbare ressourcer respekteres, samt øge fleksibiliteten på arbejdsmarkedet.

Kommissionens vurdering af denne rapport (vedtaget som led i dens årlige situationsrapport fra december 2006 [2] ) viste, at Tjekkiet gør begrænsede fremskridt med hensyn til gennemførelsen af landets nationale reformprogram. Der er ikke redegjort tydeligt for fremskridtene på flere områder; nogle reformer er blevet udsat, mens andre ikke er sat i gang. Den stærke økonomiske vækst burde imidlertid lette gennemførelsen af reformer. Der er visse risici på det makroøkonomiske område, navnlig med hensyn til en mellemsigtet budgetkonsolidering og de offentlige finansers langsigtede bæredygtighed set i sammenhæng med en aldrende befolkning. Selv om Den Tjekkiske Republik generelt klarer sig ret godt på det mikroøkonomiske område, er fremskridtene inden for F&U begrænsede. På beskæftigelsesområdet kræves der en større indsats for at forbedre arbejdsmarkedets fleksibilitet, hvilket er en central udfordring.

På baggrund af de konstaterede stærke og svage sider blev det henstillet til Den Tjekkiske Republik, at den skulle træffe foranstaltninger på følgende områder: (i) reformer af pensionssystemet og sundhedssystemet, (ii) samarbejde mellem erhvervsliv og offentlige F&U-institutioner og (iii) beskæftigelsessikkerhed og undervisnings- og uddannelsessystemer.

Boks: Hovedpunkterne i vurderingen Ved vurderingen af stabilitetsprogrammerne og konvergensprogrammerne skal følgende undersøges, jf. henholdsvis artikel 5, stk. 1, og artikel 9, stk. 1, i Rådets forordning (EF) nr. 1466/97: om de økonomiske antagelser, som programmet er baseret på, er realistiske den mellemfristede budgetmålsætning, som medlemsstaten fremlægger, og om den tilsigtede tilpasning i retning af den er hensigtsmæssig om de foranstaltninger, der træffes og/eller foreslås for at overholde den tilsigtede tilpasning, er tilstrækkelige til at opfylde den mellemfristede budgetmålsætning under konjunkturforløbet ved vurderingen af den tilsigtede tilpasning i retning af den mellemfristede budgetmålsætning undersøges det, om der gøres en større tilpasningsindsats i økonomiske opgangstider, mens indsatsen kan være mere begrænset i økonomiske nedgangstider, og for de medlemsstater, der deltager i euroområdet og ERM II, undersøges det, om den pågældende medlemsstat sikrer en årlig forbedring i sin konjunkturkorrigerede saldo, eksklusive engangsforanstaltninger og andre midlertidige foranstaltninger, på 0,5 % af BNP som benchmark for at opfylde sin mellemfristede budgetmålsætning når kursen for tilpasning af den mellemfristede budgetmålsætning fastlægges (for medlemsstater, der endnu ikke har nået den), eller når der tillades en midlertidig afvigelse fra den mellemfristede budgetmålsætning (for medlemsstater, der har nået den), undersøges gennemførelsen af større strukturreformer, som har direkte langsigtede omkostningsbesparende virkninger (bl.a. ved at øge den potentielle vækst) og derfor har en konstaterbar indvirkning på de offentlige finansers holdbarhed på lang sigt (på den betingelse, at der bevares en passende sikkerhedsmargen med hensyn til referenceværdien på 3 % af BNP, og at budgetstillingen i programperioden forventes at vende tilbage til den mellemfristede budgetmålsætning), idet man bør være særlig opmærksom på pensionsreformer, som indfører et flersøjlesystem, der omfatter en obligatorisk, fuldt finansieret søjle om medlemsstaternes økonomiske politik er i overensstemmelse med de overordnede retningslinjer for den økonomiske politik. Når det vurderes, om programmets makroøkonomiske antagelser er realistiske, sker det med henvisning til prognosen fra Kommissionens tjenestegrene fra foråret 2007, idet der også tages hensyn til den i fællesskab aftalte metode til beregning af det potentielle output og de konjunkturkorrigerede saldi. Vurderingen af overensstemmelsen med de overordnede retningslinjer for den økonomiske politik sker på baggrund af de overordnede retningslinjer for den økonomiske politik med hensyn til de offentlige finanser, der indgår i de integrerede retningslinjer for perioden 2005-2008. Vurderingen skal desuden omfatte en undersøgelse af: udviklingen i gældskvoten og udsigterne for de offentlige finansers holdbarhed på lang sigt, som der bør lægges "tilstrækkelig vægt på i forbindelse med overvågningen af budgetstillingerne" ifølge Rådets rapport af 20. marts 2005 om "en bedre gennemførelse af stabilitets- og vækstpagten".[3]I en meddelelse fra Kommissionen af 12. oktober 2006 beskrives fremgangsmåden for vurderingen af den langsigtede holdbarhed graden af integration med det nationale reformprogram, som medlemsstaterne har fremlagt i forbindelse med Lissabon-strategien for vækst og beskæftigelse. I sin følgeskrivelse af 7. juni 2005 til Det Europæiske Råd om de overordnede retningslinjer for den økonomiske politik for perioden 2005-2008 anførte Økofin-Rådet, at de nationale reformprogrammer skal være i overensstemmelse med stabilitets- og konvergensprogrammerne overensstemmelsen med adfærdskodeksen[4], hvori der bl.a. fastlægges en fælles struktur og et fælles sæt datatabeller for stabilitets- og konvergensprogrammerne. |

- Henstilling med henblik på

RÅDETS UDTALELSE

i overensstemmelse med artikel 9, stk. 3, i Rådets forordning (EF) nr. 1466/97 af 7. juli 1997 om Den Tjekkiske Republiks opdaterede konvergensprogram, 2006-2009

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1466/97 af 7. juli 1997 om styrkelse af overvågningen af budgetstillinger samt overvågning og samordning af økonomiske politikker[5], særlig artikel 9, stk. 3,

under henvisning til henstilling fra Kommissionen,

efter høring af Det Økonomiske og Finansielle Udvalg —

AFGIVET FØLGENDE UDTALELSE:

5. Den [10. juli 2007] undersøgte Rådet Den Tjekkiske Republiks opdaterede konvergensprogram, der dækker perioden 2006-2009. Som følge af den politiske situation i Den Tjekkiske Republik, hvor en permanent regering blev godkendt af Parlamentet den 19. januar 2007 efter parlamentsvalget i juni 2006, blev indsendelsen af opdateringen udsat til den 15. marts 2007 i forhold til den 1. december, som er den frist, der er fastsat i adfærdskodeksen.

6. I det makroøkonomiske scenario, der ligger til grund for programmet, forventes væksten i det reale BNP at falde fra 6,1 % i 2006 til 4,9 % i 2007 for derefter stort set at være stabil. Vurderet på baggrund af de disponible oplysninger forekommer dette scenario at være baseret på realistiske vækstantagelser. Programmets fremskrivninger for inflationen forekommer også realistiske.

7. I 2006 anslås det offentlige underskud ifølge Kommissionens prognose fra foråret 2007 at ligge på 2,9 % af BNP i forhold til et mål om 3,8 % af BNP i den forrige opdatering af konvergensprogrammet. En stærkere vækst i BNP og i beskæftigelsen samt forlængelsen af en betydelig andel af uudnyttede budgetbevillinger bidrog til det lavere end forventede underskud.

8. Hovedmålet for programmets mellemfristede budgetstrategi er at opnå langfristet holdbarhed i de offentlige finanser, navnlig ved at gøre fremskridt i retning af den mellemfristede målsætning for budgetstillingen, som er en strukturel saldo (dvs. konjunkturkorrigeret saldo uden engangsforanstaltninger og andre midlertidige foranstaltninger) på 1 % af BNP. Ifølge programmet skulle det overordnede underskud øges til 4,0 % af BNP i 2007 hovedsagelig som følge af diskretionære stigninger i de sociale udgifter og derefter gradvis falde til 3,5 % af BNP i 2008 og 3,2 % af BNP i 2009. Det primære underskud forventes at indsnævres fra 2,4 % af BNP i 2006 til 1,6 % af BNP i 2009. Den forventede finanspolitiske konsolidering efter 2007 beror på indtægter, som er øget med 0,4 procentpoint af BNP i programperioden, herunder især "andre indtægter" (uden at de konkrete foranstaltninger specificeres, men som formentlig angår EU-overførsler), som mere end opvejer et fald i skatter og sociale bidrag. I realiteten er konsolideringen imidlertid udgiftsdrevet med et støt fald i det offentlige forbrug hovedsagelig som følge af løntilbageholdenhed i den offentlige sektor, hvilket mere end opvejer stigningen i offentlige investeringer og renteudgifter. I forhold til den forrige opdatering udsætter det nye program den planlagte reduktion af underskuddet til under referenceværdien på 3 % af BNP med mindst to år på baggrund af et mere gunstigt makroøkonomisk scenario. Det skal bemærkes, at der i programmet også præsenteres et alternativ, som er overvejet af regeringen, og hvori der opereres med lavere underskudsmål på 3,2 % af BNP i 2008 og 2,9 % af BNP i 2009. Dette afhænger af en række politiske foranstaltninger samt indførelse af større fleksibilitet i de offentlige finanser ved at reducere andelen af obligatoriske udgifter. Disse er imidlertid baseret på politiske foranstaltninger, der endnu ikke er færdigbehandlet og godkendt, og programmet indeholder kun en sammenhængende og tilstrækkelig opgjort mellemfristet finanspolitisk ramme for de højere underskudsmål, der er nævnt ovenfor.

9. Det strukturelle underskud, beregnet efter den i fællesskab aftalte metode, forventes at forværres fra omkring 3½ % af BNP i 2006 til ca. 4½ % af BNP i 2007, før det gradvis forbedres til 3½ % af BNP i 2009. Som i den forrige opdatering er den mellemfristede målsætning for budgetstillingen, der præsenteres i programmet, et strukturelt underskud på 1 % af BNP. I forhold til den forrige opdatering er opfyldelsen af den mellemfristede målsætning udsat med et år, nemlig til 2013. Eftersom den mellemfristede målsætning er mere krævende end den laveste benchmark (et anslået underskud på ca. 1½ % af BNP), skulle opfyldelsen af den give en sikkerhedsmargen mod et uforholdsmæssigt stort underskud. Den mellemfristede målsætning afspejler i tilstrækkelig grad gældskvoten og den gennemsnitlige potentielle outputvækst på lang sigt.

10. Risiciene i forbindelse med programmets budgetfremskrivninger synes i det store og hele at være i balance. Risiciene i forbindelse med det makroøkonomiske scenario er stort set neutrale, mens skattefremskrivningerne som helhed ser ud til at være baseret på forsigtige antagelser. Den forventede finanspolitiske konsolidering i programmet beror i høj grad på tilbageholdenhed i det offentlige forbrug, men programmet rummer ikke tilstrækkelige oplysninger om, hvordan dette vil blive opnået. På den anden side har Den Tjekkiske Republik opnået gode resultater i de seneste år, om end opnåelsen af landets budgetmål er gjort nemmere på grund af en højere end forventet vækst. Der er også en politisk risiko forbundet med det meget jævnbyrdige styrkeforhold i parlamentet.

11. På baggrund af denne risikovurdering er budgetstillingen i programmet uforenelig med en korrektion af det uforholdsmæssigt store underskud inden 2008 som henstillet af Rådet den 5. juli 2004. Eftersom økonomien i øjeblikket er inde i en opgangstid, og væksten er højere end forventet på tidspunktet for Rådets henstilling fra juli 2004, er der rigelig plads til at styrke konsolideringsbestræbelserne og nå en større reduktion end forventet i programmet.

12. Den offentlige bruttogæld anslås at ligge på 30,4 % af BNP i 2006, hvilket er et godt stykke under traktatens referenceværdi på 60 % af BNP. Ifølge programmet forventes gældskvoten at stige med næsten 2 procentpoint i løbet af programperioden.

13. Den langsigtede budgetmæssige virkning af aldringen i Den Tjekkiske Republik ligger langt over EU-gennemsnittet og påvirkes bl.a. af en betydelig stigning i pensionsudgifterne som andel af BNP samt en stor stigning i sundhedsudgifterne. Gennemførelse af strukturreformforanstaltningerne på bl.a. pensions- og sundhedsområdet med det formål at dæmme op for den store stigning i aldersrelaterede udgifter vil bidrage til at begrænse risiciene for de offentlige finansers holdbarhed. Den forventede budgetstilling ved udgangen af programperioden, som er forværret i forhold til tidligere beregninger, udgør en risiko for holdbare offentlige finanser, allerede inden der tages hensyn til den langsigtede budgetvirkning af en aldrende befolkning. En konsolidering af de offentlige finanser ud over det i øjeblikket planlagte vil bidrage til at reducere risiciene for de offentlige finansers holdbarhed. Den Tjekkiske Republik ser som helhed ud til at stå over for en høj risiko for så vidt angår de offentlige finansers holdbarhed.

14. Konvergensprogrammet indeholder ikke en kvalitativ vurdering af den samlede virkning, som rapporten fra november 2006 om gennemførelsen af det nationale reformprogram har inden for rammerne af den mellemfristede finanspolitiske strategi. Det giver desuden ingen systematiske oplysninger om de direkte budgetudgifter (eller –besparelser) ved de vigtigste reformer, der er planlagt i det nationale reformprogram, med undtagelse af stigningen i forsknings- og udviklingsudgifterne i 2007-budgettet, men budgetfremskrivningerne i programmet tager tilsyneladende hensyn til de virkninger, som foranstaltningerne i det nationale reformprogram har på de offentlige finanser. De foranstaltninger inden for de offentlige finanser, der er planlagt i konvergensprogrammet, ser ud til at være i overensstemmelse med dem, der skitseres i det nationale reformprogram. Dette gælder især forskydningen i skattebyrden fra direkte til indirekte beskatning og den yderligere støtte til forskning og udvikling.

15. Programmets budgetstrategi er ikke i overensstemmelse med de overordnede retningslinjer for den økonomiske politik, som udgør en del af de integrerede retningslinjer for perioden 2005-2008, hvilket især skyldes afvigelsen fra den tilpasningskurs for korrektionen af det uforholdsmæssigt store underskud, som Kommissionen fastlagde i juli 2004, og de manglende fremskridt med hensyn til reformer på pensions- og sundhedsområdet.

16. Hvad angår de datakrav, der er anført i adfærdskodeksen for stabilitets- og konvergensprogrammerne, indeholder programmet alle obligatoriske data og de fleste fakultative data[6].

Den samlede konklusion er, at til trods for bedre vækstudsigter og et lavere underskudsresultat i 2006 end forventet, udsætter programmet korrektionen af det uforholdsmæssigt store underskud til 2010 i forhold til 2008, som er den frist, der blev fastsat i Rådets henstilling efter artikel 104, stk. 7, fra juli 2004. Som følge af den vedvarende vækst vil udsættelsen, som afspejler det højere underskud, der hovedsagelig skyldes planlagte stigninger i de sociale udgifter i 2007, også resultere i en procyklisk ekspansiv finanspolitik.

På baggrund af ovenstående vurdering opfordrer Rådet Den Tjekkiske Republik til:

(i) at begrænse budgetforværringen i 2007 og sikre en korrektion af det uforholdsmæssigt store underskud på en troværdig og holdbar måde senest i 2008

(ii) at revidere sammensætningen af udgifterne for at reducere andelen af obligatoriske udgifter

(iii) i betragtning af den forventede stigning i de aldersrelaterede udgifter at forbedre de offentlige finansers holdbarhed på lang sigt ved at gennemføre de nødvendige pensions- og sundhedsreformer.

Sammenligning af centrale makroøkonomiske og budgetmæssige fremskrivninger

[1] EUT L 209 af 2.8.1997, s. 1. Ændret ved forordning (EF) nr. 1055/2005 (EUT L 174 af 7.7.2005, s. 1). De dokumenter, der refereres til i dette dokument, kan konsulteres på følgende websted:

http://europa.eu.int/comm/economy_finance/about/activities/sgp/main_en.htm

[2] Meddelelse fra Kommissionen til Det Europæiske Råds forårsmøde, "Gennemførelsen af den fornyede Lissabon-strategi for vækst og beskæftigelse – Resultaternes år", 12.12.2006, KOM(2006) 816.

[3] Meddelelse fra Kommissionen til Rådet og Europa-Parlamentet, "De offentlige finansers langsigtede holdbarhed i EU", 12.10.2006, KOM(2006) 574, og Europa-Kommissionen, Generaldirektoratet for Økonomiske og Finansielle Anliggender, "The long-term sustainability of public finances in the European Union", European Economy No 4/2006.

[4] "Specifikationer om gennemførelsen af stabilitets- og vækstpagten og retningslinjer for stabilitets- og konvergensprogrammernes indhold og form", godkendt af Økofin-Rådet den 11. oktober 2005

[5] EUT L 209 af 2.8.1997, s. 1. Ændret ved forordning (EF) nr. 1055/2005 (EUT L 174 af 7.7.2005, s. 1). De dokumenter, der refereres til i dette dokument, kan konsulteres på følgende websted:

http://europa.eu.int/comm/economy_finance/about/activities/sgp/main_en.htm

[6] Der er bl.a. ikke givet oplysninger om de offentlige udgifter for 2009 opdelt efter funktion.